 Filipi 1 IBhayibheli Elikuyi-Internet INguqulo Yezwe Elisha1 UPawulu noThimothewu, izinceku zikaKristu Jesu, kubo bonke abangcwele abaseFilipi abamunye noKristu Jesu, kanye nababonisi nezinceku ezikhonzayo: 2 Kwangathi ningaba nomusa ongafanelwe nokuthula okuvela kuNkulunkulu uBaba wethu naseNkosini uJesu Kristu. 3 Ngaso sonke isikhathi ngibonga uNkulunkulu wami njalo lapho nginikhumbula 4 kukho konke ukuninxusela nonke, njengoba nginxusa ngenjabulo, 5 ngenxa yomnikelo eniwenzele izindaba ezinhle kusukela osukwini lokuqala kuze kube yilo mzuzu. 6 Ngoba ngiyaqiniseka ngale nto, ukuthi lowo owaqala umsebenzi omuhle kini uzowenza aze awuqede kuze kube usuku lukaJesu Kristu. 7 Kulungé ngokuphelele ngami ukucabanga lokhu ngokuqondene nani nonke, ngenxa yokuthi nisenhliziyweni yami, njengoba nonke ningabahlanganyeli nami emseni ongafanelwe, kokubili lapho ngisetilongweni, nasekuvikeleni nasekumiseni ngokomthetho izindaba ezinhle. 8 Ngoba uNkulunkulu ungufakazi wami wokuthi nginilangazelela kanjani nonke ngothando lomzwelo olunjengalolo uKristu Jesu analo. 9 Futhi yilokhu engiqhubeka ngikuthandazela, ukuthi sengathi uthando lwenu lungavama kakhulu ulwazi olunembile nokuqonda okuphelele; 10 ukuba niqiniseke ngezinto ezibaluleke kakhulu, ukuze ningabi nasici futhi ningabakhubekisi abanye kuze kube usuku lukaKristu, 11 nigcwaliswe ngesithelo sokulunga, esiza ngoJesu Kristu, kube udumo nenkazimulo kuNkulunkulu. 12 Ngifisa ukuba nazi, bazalwane, ukuthi izindaba zami ziye zaphumela ekuqhubekeleni phambili kwezindaba ezinhle kunokuba kube ngenye indlela, 13 kangangokuthi ukuboshwa kwami sekwaziwa obala ebuhlotsheni noKristu phakathi kwabo bonke abaQaphi Bombusi nabo bonke abanye; 14 futhi iningi labazalwane eNkosini, njengoba lizizwa linesibindi ngenxa yokuboshwa kwami etilongweni, libonisa isibindi esikhulu nangokwengeziwe sokukhuluma izwi likaNkulunkulu ngokungesabi. 15 Yiqiniso, abanye bashumayela uKristu ngomona nangombango, kodwa abanye futhi ngokuzithandela. 16 Laba bamemezela uKristu ngothando, ngoba bayazi ukuthi ngimiswe lapha ukuze ngivikele izindaba ezinhle; 17 kodwa abokuqala bakwenza ngombango, hhayi ngesisusa esihle, ngoba baqonde ukungivusela ukuhlupheka etilongweni. 18 Pho, kuthiweni? Lutho, ngaphandle kokuthi ngazo zonke izindlela, uKristu uyamenyezelwa kungakhathaliseki ukuthi ngokuzenzisa noma ngeqiniso, futhi ngiyajabula ngalokhu. Eqinisweni, ngizoqhubeka futhi ngijabula, 19 ngoba ngiyazi ukuthi lokhu kuyophumela ekusindisweni kwami ngokunxusa kwenu nangokunikezwa umoya kaJesu Kristu, 20 ngokuvumelana nokulangazela kwami nethemba lokuthi ngeke ngibe namahloni kunoma yisiphi isici, kodwa, ukuthi ngayo yonke inkululeko yokukhuluma, njengoba bekulokhu kunjalo, kanjalo namanje, uKristu uzokwenziwa mkhulu ngomzimba wami, kungakhathaliseki ukuthi ngokuphila noma ngokufa. 21 Ngoba kimi ukuphila kunguKristu, nokufa kuyinzuzo. 22 Manje uma kuwukuba ngiqhubeke ngiphila enyameni, lokhu kuyizithelo zomsebenzi wami nokho ukuthi yikuphi engikukhethayo angikwenzi kwaziwe. 23 Ngicindezelwe yilezi zinto ezimbili; kodwa engikufisayo kuwukukhululwa nokuba kanye noKristu, ngoba lokhu, empeleni, kungcono kakhulu. 24 Nokho, kudingeke kakhulu ngami ukuba ngiqhubeke ngisenyameni ngenxa yenu. 25 Ngakho, njengoba ngiqiniseka ngalokhu, ngiyazi ukuthi ngizoqhubeka futhi ngihlale nani nonke ukuze nithuthuke futhi nibe nenjabulo yokholo lwenu, 26 ukuze ukwethaba kwenu kuchichime kuKristu Jesu ngenxa yami ngokuba khona kwami futhi kanye nani. 27 Kuphela ziphatheni ngendlela efanele izindaba ezinhle mayelana noKristu, ukuze kuthi, noma ngiza futhi nginibona noma ngingekho, ngizwe ngezinto eziphathelene nani, ukuthi nimi niqinile emoyeni munye, ngomphefumulo munye nilulwela ndawonye ukholo lwezindaba ezinhle, 28 futhi anethuswa nangayiphi indlela yilabo abaphikisana nani. Yona le nto iwubufakazi bokubhujiswa kwabo, kodwa bokusindiswa kwenu; futhi lesi siboniso sivela kuNkulunkulu, 29 ngoba leli lungelo lanikezwa nina ngenxa kaKristu ukuba ningabi nje kuphela nokholo kuye, kodwa futhi nokuba nihlupheke ngenxa yakhe. 30 Ngoba ninomshikashika ofanayo nalowo enawubona kimi nalowo futhi enizwa ngawo manje ngokuqondene nami. 